地名: 順天 (全羅道, 都護府)
年: 1491.0

○命召生員趙有亨引見曰: "爾欲言者何事歟?" 有亨啓曰: "臣以一介書生, 其於國家政治, 何敢議爲? 然去冬, 伏覩求言之敎曰: ‘象緯示變, 譴告甚嚴, 深思厥咎, 在予一人。 豈予格天之誠, 有未至歟?’ 於此見殿下敬天之心也。 臣嘗讀《洪範》
              《八庶》徵曰: ‘王省惟歲。’ 以庚戌一歲觀之, 自春徂夏, 旱氣太甚, 以至震人于闕庭, 冬月愆陽, 今有星變, 非細故也。 此政君臣上下, 同寅協恭, 應天以實之秋也。 《詩》曰: ‘維天之命, 於穆不已。’ 四時皆有無息之誠。 十月純陰, 而無陽天之運行, 似若間斷, 然自小雪之後, 累日而進, 則陰之在上者, 有一分之消, 而陽之在下者, 有一分之長, 坤卦之初, 已有一分之陽, 此天道無間斷也。 《詩》曰: ‘十月之交朔日辛卯, 日有食之。’ 次言: ‘皇甫卿士, 番維司徒。’ 釋之者曰: ‘小人用事於內, 故有此變也。’ 《易》曰: ‘荐雷震。 君子以恐懼修省。 景公反身修德, 熒惑退舍。’ 人主一遇天災, 警省戒愼, 則可以變災爲祥矣。" 上曰" "爾言是矣。 歷代人君, 若遇天譴, 則雖至愚之主, 誰不知戒而自飭乎?" 有亨又啓曰: "方今聖學高明, 右文興化, 四方之士, 來游來歌, 濟濟洋洋, 臣以布衣, 雖無知識, 於師友間, 豈無所聞乎? 以平日所學, 欲陳久矣, 今獲引見, 是臣得言之日也。 然以一介書生, 伏於雷霆之下, 心氣摧折, 恐未盡卑懷也。" 上曰: "爾有所言, 不諱盡言可也。 不以人廢言。" 有亨曰: "臣所言之事, 左右近臣, 廟堂大臣, 皆已講畫, 臣何容贅? 然誠之一字, 古今帝王, 傳授心法, 而聖學之成始成終者也。 以《中庸》一書觀之, 則誠乃一篇之樞紐, 貫天道人心而一者也。 始言一理, 中散爲萬事, 末復合爲一理者, 無非誠也。 始言一理者, 天命之謂性是也, 中散爲萬事者, 存養省察致中和, 天地位萬物育, 至於費隱、達道、達德、九經是也。 末復合爲一理者, 上天之載, 無聲無臭是也。 蓋唐虞三代之時, 吾道如日中天, 中庸不必作也, 降及周末, 異端之說, 日新月盛, 故子思憂道學之失其傳而作矣。 子思象天道人心而作是書, 故其書之體如是。 以天道言, 則兩儀未判, 爲一大塊, 是一理也, 太極動而生陽, 靜而生陰, 洪纖高下, 各正性命, 是中散爲萬事也。 肅殺萬物, 收歛歸藏, 是末復合爲一理也。 以人心觀之, 則未感物時, 寂然不動者, 是一理也, 感而遂通天下之故, 放之則彌六合者, 散爲萬事也, 卷之則退藏於密者, 合爲一理也。 願殿下, 敬天之誠, 益加不息。 以《周易》一書言之, 則復卦乃一陽之卦, 於歲十一月也。 其大象曰: ‘雷在地中復, 先王以至日閉關, 商旅不行, 后不省方。’ 陽之始生甚微, 當安靜以養之, 使之長盛也。 彖傳曰: ‘復其見天地之心乎。’ 願殿下, 體復之義, 益加扶陽抑陰, 進君子退小人, 以謹天戒。 臨卦乃二陽之卦, 於歲十二月也。 其大象曰: ‘澤上有地臨, 君子以敎思無窮, 客保民無疆。’ 人君當體此之義, 容保其民, 使不失所矣。 去辛丑、乙巳年, 飢寒無比, 而賑貸之穀, 使卽還懲, 催令甚迫, 至於踏驗損實, 委諸委官, 高下失中, 傷和召災, 靡不由此, 願特減兩年還上, 以謹天戒。 泰卦乃三陽之卦, 於歲爲正月。 其大象曰: ‘天地交泰, 后以財成天地之道, 輔相天地之宜, 以左右民。’ 今之位寵宰居廟堂之上者, 務於殖貨, 露積如山, 視民之肥瘠, 如越人視秦人之肥瘠, 非大臣之道也。" 上問曰: "如此人, 汝能知之乎?" 有亨不對。 有亨又啓曰: "大壯乃四陽之卦, 而於歲爲二月。 其大象曰: ‘雷在天上大壯, 君子以非禮不履。’ 君子之大壯, 莫若克己復禮也。 願殿下, 體此之義, 克去己私, 以謹天戒。 夬卦乃五陽之卦, 而於歲爲三月。 其大象曰: ‘澤上於天夬, 君子以施祿及下, 居德則忌。’ 國家凡立朝之臣, 皆有祿俸, 又有職田, 則是施祿及下之意也。 臣以爲職田, 非國初之法, 而守信、恤養田廢而爲職田, 使欲守其信者, 失所無依, 欲孝其親者, 顚連無告, 使先王良法美意, 一朝廢而至此。 昔文王, 發政施仁, 必先鰥、寡、孤、獨。 願殿下, 罷職田, 復守信、恤養之田。 乾純陽之卦, 而於歲則四月也。 其大象曰: ‘天行健, 君子以自强不息。’ 願殿下, 法天之健, 以謹天戒。 姤一陰之卦, 而於歲則五月也。 其初六曰: ‘繫于金柅貞吉, 有攸往見凶, 羸豕孚蹢躅。’ 蓋一陰始生, 乃一小人進也, 一小人進, 則衆小人各以類進, 降其國於暗昧。 九五曰: ‘以杞包瓜含章, 有隕自天。’ 言人君用賢, 如以杞葉包美實也。 臣聞舊老之言曰: ‘世宗朝, 番番老士, 布列庶位。’ 而今時則不然。 老成之臣, 自古人主之所不遺也。 昔召公戒成王曰: ‘今沖子嗣, 卽無遺壽。’ 耉今者文武兩科之外, 立朝之士, 自居髫稚, 已蒙顯授者, 比比有之, 其故何歟? 注擬之時, 多有內旨, 銓衡之官, 未盡得其人也, 此殿下用人之道, 有未至矣。 遯卦二陰之卦, 而於歲爲六月也。 其大象曰: ‘天下有山遯, 君子以遠小人, 不惡而嚴。’ 人君當遠避小人, 俾不得在位也。 九五曰: ‘嘉遯貞吉。’ 今遇災避殿, 乃人君之遯也, 此正順天道, 恐懼修省之時也。 否者三陰之卦, 而於歲則七月也。 其九五曰" ‘大人休否, 其亡其亡, 繫于苞桑。’ 蓋九五君位, 故戒之如是也。 臣觀國家邊鄙事, 慶尙道沿海之邑, 倭奴雜處, 全羅道沿邊之地, 備禦疎虞, 至於黃海道, 是要害之衝, 而尙無節度使, 如有不虞之變, 何以當之? 願殿下, 益加苞桑之戒。 觀者四陰之卦, 而於歲八月也。 九五曰: ‘觀我生, 君子無咎。’ 我生者, 風俗政治之謂也, 政治皆善, 而君子矣, 則爲無咎矣。 剝卦乃五陰之卦, 而於歲則九月也。 其大象曰: ‘上以厚下安宅。’ 蓋厚固其下, 安養其居之謂矣。 推此則辛丑、乙巳兩年舊債, 亦當減也。 坤純陰之卦, 而於歲則十月也。 陰之在上者, 有一分之消, 則陽之在下者, 亦有一分之長, 故於此, 復卦又生焉。 此天道之至誠無息也。 臣以至誠無息, 反覆開陳, 極爲迂矣, 然稽之於古, 則子曰: ‘詩三百, 一言蔽之曰, 思無邪。’ 無邪, 是誠也。 《禮記》曰: ‘禮儀三百, 威儀三千, 一言蔽之曰, 毋不敬。’ 敬是誠也。 《書》曰: ‘欽明文思安安。’ 注云: ‘欽之一字, 開卷第一義也。’ 欽是誠也。 《孟子》曰: ‘思誠者, 人之道也。’ 是誠也。 《論語》曰: ‘言忠信, 行篤敬。’ 是誠也。 《大學》第六章: ‘誠身之本。’ 則是誠也。 《中庸》則誠者, 一篇之樞紐, 自天命, 至無聲、無臭, 一以貫之矣。 大抵始勤終怠者, 人情之常也。 《詩》曰: ‘靡不有初, 鮮克有終。’ 故堯、舜蕩蕩巍巍, 難名之君, 而虞朝君臣, 更相戒飭, 或曰: ‘儆戒無虞, 罔遊罔淫。’ 或曰: ‘一日萬幾, 兢兢業業。’ 周公作《無逸》, 戒成王, 至於漢、唐, 申公戒以力行, 魏徵疏以十漸, 此皆欲令人主, 愼終如始, 有無疆之休也。 殿下法此數語, 益加至誠無息之功, 應天以實, 則天災可弭矣。" 上曰: "爾所言, 大有理, 精熟經學。" 因謂承旨曰: "雖有欲言之事, 殿陞之間, 盡言無隱, 其志可取。 年今幾何?" 右承旨許琛啓曰: "有亨, 臣之四寸(姝夫)
                〔妹夫〕
              也。 稍解文字, 年三十餘矣。" 上曰: "所言時弊, 似不可行。" 琛啓曰: "其言不可行也。" 賜有亨胡椒三斗。

○全羅道巡邊使鄭佸來復命, 仍啓曰: "突山浦, 倭寇要衝, 而萬戶李邂不能射。 臣問防戍之狀, 又不能對, 其人可知。 請遞。 順天, 沿邊巨邑, 新除府使李居仁, 從征未還, 防禦踈虞, 請擇武臣有才望者差遣, 且沿邊之民, 傍海而居, 倭奴入寇甚易, 若民居遠於海, 則彼不敢棄船而深入矣。 請近海居民, 徙諸內地。 水軍保人, 雖有能射者, 不得爲射官, 無受職之路, 請擇能射者, 陞爲正軍, 計前仕授職。 順天府
              突山浦、呂島, 防禦最緊, 而突山水軍二百三十, 呂島水軍僅二百, 兵力單弱, 請量數加定。" 傳曰: "李居仁、李邂, 竝改差, 突山、呂島水軍, 令兵曹議啓。 水軍保能射者, 陞正軍。 沿海民移居事, 議于領敦寧以上。"